User:TholkappiyanM/sandbox

(சேரலாதன், மோ.வன்னஞ்சூர்) 18-04-2018 'தோன்றிற் புகழொடு தோன்றுக அஃதின்றேல் தோன்றலின் தோன்றாமை நன்று' - திருக்குறள். அன்பு, பண்பு, அமைதி, பொறுமை, புன்னகை போன்றவற்றைத் தன்னகத்தே கொண்டு, தமிழ்மொழி நலம், இனநலம், மனநலம் இவற்றை பொதுநலமாக்கி நம்மிடையே சிறந்து வாழ்ந்தவர் ஐயா *செந்தமிழ் வல்லுந‌ர், 'குறள்மணம்' புலவர் செ.வரதராசனார் அவர்கள்.* கவிஞர்கள், புலவர்கள் மட்டுமின்றி நாட்டிலுள்ளோர் அனைவராலும் 'புலவர் செ.வ.' என்று அன்போடு அழைக்கப்பட்டவர்.
 * மணக்கும் மலர்கள்!*

தமது அயராத இலக்கியப் பணிகள் மற்றும் பொதுநலப் பணிகளால் தமிழர்களின் நெஞ்சத்தில் நீங்கா இடம்பெற்ற புலவர் செ.வரதராசனார் கடந்த 1925 -ஆம் ஆண்டு ஏப்ரல் திங்கள் 25-ஆம் நாள் விழுப்புரம் மாவட்டம், கள்ளக்குறிச்சிக்கு அருகாமையில் உள்ள மோ.வன்னஞ்சூர் என்னும் சிற்றூரில் பிறந்தார். பெற்றோர் செல்லப்பிள்ளை - இராமானுஜம் அம்மாள் ஆவர். வன்னஞ்சூர் மற்றும் கள்ளக்குறிச்சியில் பள்ளிப்படிப்பை முடித்தபின் மயிலம், சிவஞான பாலய சுவாமிகள் தமிழ்க் கல்லூரியில் 1947-ஆம் ஆண்டில் புலவர் பட்டம் பெற்றார். சென்னை சைதாப்பேட்டையில் உள்ள ஆசிரியர் பயிற்சிக் கல்லூரியில் ஆசிரியர் பயிற்சியைப் பெற்றார். பொன்னேரி அரசினர் உயர்நிலைப் பள்ளியில் சில காலம் தமிழாசிரியராகப் பணியாற்றினார். பின்னர் நெல்லிக்குப்பம், உளுந்தூர்பேட்டை, சின்னசேலம், கள்ளக்குறிச்சி அரசுயர்நிலைப் பள்ளிகளில் பணியாற்றினார். குதிரைச்சந்தல் அரசினர் உயர்நிலைப் பள்ளியில் தலைமையாசிரியராகப் பணியாற்றி பணிநிறைவு செய்தார். தமது பணிக்காலத்திலேயே அயரா முயற்சியால் பி.லிட்., எம்.ஏ., பி.எட்.,போன்ற கல்வித்தகுதிகளையும் கூடுதலாகப் பெற்றார். ஈரோடு நகரில் தந்தை பெரியார் அவர்களின் இல்லத்தில் ஒரு வார காலம் தங்கியிருந்து திராவிடம், தமிழர் நலம், கடவுட்கொள்கை, போன்றவற்றில் நேரடிக் களப்பயிற்சியைப் பெற்றார்.
 * வாழ்க்கைக் குறிப்பு!*

ஐயா, புலவர் செ.வ. அவர்கள் தமது இளமைக் காலந்தொட்டு சிற்றூர்கள், நகரங்கள் தோறும் திருக்குறள் - திருவள்ளுவர் படங்களுடன் ஊர்வலங்கள் நடத்தியும், இரவுப் பள்ளிகள் தொடங்கியும் திருக்குறள் அறிமுக விழிப்புணர்வை ஏற்படுத்தினார். கள்ளக்குறிச்சியில் திருக்குறள் மாணவர் மாநாடும், திரு.வி.க. தமிழ் மாநாடும் நடத்தினார். 1967-68 ஆம் ஆண்டில் கள்ளக்குறிச்சி கழக உயர்நிலைப் பள்ளியில் தமிழ்நாடு மாநில முதல்வர் பேரறிஞர் அண்ணா தலைமையேற்க, மாணவர் இலக்கிய மன்றம் தொடங்கி வைத்திடச் செய்தார். அன்று மாணவர்கள் - ஆசிரியர்கள் இணைந்து 1967 ஒரு காசு நாணயங்களச் சேகரித்து பொற்கிழியாக தமிழக முதல்வரிடத்தில் வழங்கி சிறப்பித்தனர். கள்ளக்குறிச்சி நகரில் 'தமிழ் மன்றம்' என்ற அமைப்புதனைத் தொடங்கி பின்னர் அவ்வமைப்பையே 'கல்லைத் தமிழ்ச் சங்கம்' எனப் பெயர் மாற்றம் செய்து 40 ஆண்டுகளாகத் தொடர்ந்து நடத்தி வந்துள்ளார். இச்சங்கத்தில் கவிஞர்களை உருவாக்கும் கவித்திறங்காட்டல், நல்ல கவிதைகளைப் படைத்திட இலக்கண வகுப்புகள், மாந்தர்கள் செம்மாந்து வாழ்ந்திட திருக்குறள் வகுப்புகள், தூய வாழ்க்கையை மேற்கொள்ள, முன்னோர்கள் பதித்து வைத்த, பொங்கிப் பெருகும் சங்கத்தமிழ் இலக்கியத் தொடர் சொற்பொழிவுகள் போன்றவற்றை நடத்தி வந்தார். அந்நிகழ்வுகள் இன்றளவும் தொடர்ந்து நடைபெற்று வருகின்றன. பல்வேறு கவியரங்கங்கள், பட்டிமன்றங்கள் போன்றவற்றில் நேரிலும் வானொலியிலும் பங்கேற்று சிறப்படைந்துள்ளார். பாவேந்தரின் சேரதாண்டவம், இருண்ட வீடு ஆகியனவற்றை வானொலி நாடகங்களாக இவரால் வடிவமைக்கப்பட்டு, புதுச்சேரி வானொலி நிலையத்தில் ஒலிபரப்பப்பட்டுள்ளன. செம்மொழித் தகுதி, அன்னைத் தமிழுக்குக் கிடைத்திட இந்தியத் தலைநகர் புதுதில்லியில் உண்ணாநிலை மேற்கொண்டு போராடினார்.
 * இலக்கிய - சமூகப் பணிகள்!*

மணக்கும் மலர்கள், தமிழ்ப்பாவை, தமிழ்த்தாய் திருப்பள்ளி எழுச்சி, கலைஞர் நூறு, திருக்குறள் - பாயிரம் காட்டும் பண்பாடு, கண்ணகி - தமிழரின் பண்பாட்டுச் சின்னம், திருக்குறள் - காமத்துப்பால் வழங்கும் வாழ்வியல் பாடங்கள், புலவர் செ.வரதராசனார் கவிதைகள், திருக்குறள் - உண்மை உரை போன்ற நூல்களை எழுதி வெளியிட்டுள்ளார். இன்னும் சில நூல்கள் அச்சில் உள்ளன.
 * வெளியிட்டுள்ள நூல்கள்!*

கள்ளக்குறிச்சியில் தமது இல்லத்திற்கு முன்பும், நகரத்தின் நடுப்பகுதியிலும் திருக்குறள் பலகைகளை நிறுவி, நாள்தோறும் ஒரு திருக்குறளொடு, அதன் விளக்கவுரையும் எழுதி வந்துள்ளார். கள்ளக்குறிச்சி வட்டாரப் பகுதி மக்களிடையே தொடர்ந்து மூன்று தலைமுறை மக்களுக்கு, பன்னூறு தமிழ்முறைத் திருமணங்களைத் திருக்குறளைப் பாடி நடத்தி வைத்துள்ளார். இவ்வாறு தமிழ்ச் சமூகத்தில் பெருமைமிகு மறுமலர்ச்சியை ஏற்படுத்தியுள்ளார். தம் இல்லத்திற்கு நாள்தோறும் காலை, மாலைப் பொழுதுகளில் உலா வரும் சிறுவர்கட்கு, 'ஒரு குறளுக்கு ஓர் இனிப்புக்கட்டி' வழங்கி மகிழ்வித்தார். இதனால் அவர்பகுதியில் உள்ள பிள்ளைகள் ஐயா அவர்களை 'திருக்குறள் தாத்தா' என்று போற்றினர்.
 * திருக்குறள் தாத்தா!*

முதன்முதலாக கள்ளக்குறிச்சி 'உவமைக் கவிஞர் சுரதா' மன்றத்தினரால் 'செந்தமிழ் வல்லுந‌ர்' விருதுதனைப் பெற்றார். 14-12-1975 இல் தமிழ்நாடு அரசு 'நல்லாசிரியர்' விருதை வழங்கிச் சிறப்பித்தது. 1999-இல் அன்றைய நிதி அமைச்சர் நாவலர் நெடுஞ்செழியன் அவர்கள் 'திருக்குறள் நெறித்தோன்றல்' என்னும் விருதினை தமிழக அரசு சார்பில் வழங்கினார். கடந்த 2012-ஆம் ஆண்டு சனவரித் திங்கள் 17-ஆம் நாள் தமிழ்நாடு அரசின் உயரிய விருதாகிய 'திருவள்ளுவர் விருது'னை புலவர் செ.வரதராசனார் அவர்களுக்கு நிதியமைச்சர் வழங்கிச் சிறப்பித்தார். மேலும் கவிமாமணி, தமிழ்மாமணி, குறள்மணச் செம்மல், திருக்குறள் சீர்பரவுவார், வாழும் தமிழ் உட்பட இருபத்தைந்துக்கும் மேற்பட்ட விருதுகளை, பல்வேறு அமைப்புகளின் சார்பில் பெற்றுள்ளார். 'தம்பொருள் என்பதம் மக்கள் அவர்பொருள் தத்தம் வினையான் வரும்' - திருக்குறள் 63.
 * பெற்றுச் சிறப்புற்ற விருதுகள்!*

எப்போதும் மாறாப் புன்னகையுடன் நீள்துண்டைத் தோளிலே அணிந்து, என்றென்றும் 'வெண்ணிற ஆடையில்' எளிமையாகத் தோற்றமளித்தவர் புலவர் செ.வரதராசனார் அவர்கள். தனது அக்காள் ஜானகியம்மாளின் மகளான உருக்குமணி அம்மாள் அவர்களையே மனையாட்டியாகத் தேர்ந்தெடுத்து மணந்து கொண்டார். அவர்தான் நம் அன்னையார் திருமதி உருக்குமணி வரதராசன் ஆவார். சொல்லேர் உழவரின் மனைவியாக அமைந்த அன்னையார், தம் இல்லத்தின் அனைத்துச் செயல்பாடுகளையும் தாமே முன்னின்று செயல்படுத்திச் சிறந்தவர். விருந்தினர்களும் உறவினர்களும் வியந்து பாராட்டிய பெருமைக்குரியவராகத் திகழ்ந்தவரே நம் அன்னையார் திருமதி உருக்குமணி வரதராசன் ஆவார். ஐயாவைப் பற்றிப் பேசும்போதெல்லாம் அம்மாவைப் பற்றியும் பேசியே ஆக வேண்டும். 'துணைநலம் ஆக்கம் தரூஉம் வினைநலம் வேண்டிய எல்லாம் தரும்' - திருக்குறள். இணையரில் எவர் ஒருவர் ஒளிமிகுந்து காணப்படினும், பின்புலத்தின் நிழலில் மற்றவரின் பங்கீடு இருமடங்கு உழைப்பினையே பெற்றிருக்கும் என்பதில் ஐயமில்லை. அதனாற்றான் 02-10-1931 இல் பிறந்து 22-08-2011இல் இயற்கை நிலை எய்திய திருமதி உருக்குமணி அம்மையாரையும் இணைத்து 'மணக்கும் மலர்கள்' என ஈண்டு நாம் தலைப்பிட்டுள்ளோம். எழிலுடை மலர்களான புலவர் செ.வரதராசனார் - உருக்குமணி அம்மையார் இவர்கட்கு ஆறு மகன்கள், ஒரு மகள் என ஏழு பிள்ளைகள் தோன்றி மக்கட்செல்வம் நிறைந்தவர்களாகத் திகழ்ந்தனர். அனைவருக்கும் திருமணங்களை முடித்து இல்லறம் எனும் நல்லறத்தின் வழி பெயரன்களும், பெயர்த்திகளும், கொள்ளுப் பேரர்களும் கண்டு மனநிறைவுற்றிருந்தனர். அகவை முதிர்ந்த காலத்தில் தம்மை ஈன்றெடுத்த பெற்றோரைத் தம் பிள்ளைகளாகக் கவனித்துக் கொண்ட பெருமக்கள்தாம் இப்பிள்ளைகள். தமிழ், தமிழ், தமிழ்......... எனத் தமிழையே தன் மூச்சாகக் கொண்டிருந்த புலவர் செ.வரதராசனார் 13-04-2013 அன்று இயற்கை எய்தினார்; எழிற்புகழாளர் ஆனார். ஐயா அவர்களின் முன்கூட்டிய சிந்தனை - சொல் - செயல் அனைத்துமே சமுதாய நலன் கருதியே அமையப் பெற்றவை. அதனாலேயே அவரது விருப்பப்படியே கல்லை அரிமா சங்கம் வழியாக ஐயாவின் கண்கள் இரண்டும் கொடையாக வழங்கப் பெற்றன. காலத்திற்கேற்ற சூழலின்படி, அறிவியல் - மருத்துவ முன்னேற்றத் தேவை கருதி, தமது இறப்பிற்குப் பின்னர் தமது உடலையும் மருத்துவ உலகத்திற்கு கொடையாக வழங்கிட வேண்டும் எனப் பிள்ளைகளிடம் விருப்பம் தெரிவித்திருந்தார். ஐயா அவர்கள் விரும்பியதைப் பிள்ளைகள் மற்றும் உறவினர்கள் அனைவரும் பெருந்தன்மையுடன் ஏற்றுக் கொண்டனர். சித்திரை முதல்நாள் 14-04-2013, தமிழுக்காகவே உழைத்த - பன்னூறு தமிழ் மாணாக்கர்களை உருவாக்கிய - பன்னூறு தமிழ் அறிஞர்களையும் கவிஞர்களையும் உருவாக்கிய ஐயா புலவர் செ.வரதராசனார் அவர்களின் உடல், பன்னூறு அல்ல, பல்லாயிரம் பேரைக் காப்பாற்றக் கூடிய மருத்துவ மாணவர்கட்கு பயன்படும் வகையில் சிதம்பரம் - அண்ணாமலை மருத்துவப் பல்கலைக்கழகத்திற்கு நன்கொடையாக வழங்கப்பட்டது. மனிதனாகப் பிறந்தவன் பயனின்றி மடியக் கூடாது. வாழும்போதும் வாழ்க்கைக்குப் பிறகும் புலவர் செ.வ. மக்களிடையே வாழ்ந்து கொண்டுள்ளார் என்பதில் ஐயமில்லை. 'மகன்தந்தைக் காற்றும் உதவி இவன்தந்தை எந்நோற்றான் கொல்லெனும் சொல்.' - திருக்குறள்.
 * இல்லறம் என்னும் நல்லறம்!*
 * இயற்கைப் புகழ் ஏற்றார்!*
 * கண்கள் - உடற்கொடையாளர்!*

*புலவர் செ.வரதராசனார் - குறள்மணம் விருது!* ஐயா புலவர் செ.வரதராசனார் அவர்கள் 1986 - ஆம் ஆண்டு முதல் 'குறள்மணம்' என்ற திங்களிதழைத் தொடர்ந்து பத்தாண்டுகளுக்கும் மேலாக நடத்தி வந்தார். குறள்மணத்திடை பல ஆய்வுக் கட்டுரைப் போட்டிகளும், மாணவர் குறள்மணப் போட்டிகளும் நடத்தி தேர்வு செய்து அறிவிக்கப்பட்டன. குறள்மணம் இதழ்வழி பல திருக்குறள் அறிஞர்கள் உருவாகினர். புதிய திருக்குறள் அமைப்புகளின் செயல்பாடுகளின் விவரங்கள் வெளியுலகம் அறிந்தன. உயர்வு பெற்றன. நாடெங்கும் திருக்குறளின் பயன் பெரிதும் உணரப்பட்டது. இதன்பொருட்டே கல்லைத் தமிழ்ச் சங்கம், ஐயா புலவர் செ.வரதராசனார் பெயரில் குறள்மணம் விருதுதனை கடந்த 2014-ஆம் ஆண்டிலிருந்து தகைமை சான்ற அறிஞர்களுக்கு வழங்கி வருகின்றது. இவ்வாண்டு 2018-ஆம் ஆண்டில் புதுச்சேரி தமிழ்மாமணி பாவலர் அ.உசேன் அவர்களுக்கும், சங்ககிரி 'திருக்குறட்சுடர்' பொறிஞர் தே.ஹெலினா அவர்களுக்கும் வருகின்ற 22-04-2018 இல் கள்ளக்குறிச்சி நகரில் நடைபெறும் புலவர் செ.வ.வின் 93-ஆம் பிறந்தநாள் விழாவில் வழங்கப்படுகின்றது. விருதுகளை வழங்கி, சிறப்புரை ஆற்றும் பெருமகனார் சென்னைத் துறைமுகத் தீர்ப்பாயக் கழகத் துணைத் தலைவர் மற்றும் 'வள்ளுவர் குடும்பம்' தலைவர் தமிழ்த்திரு சி.இராசேந்திரன் அவர்கள் ஆவார். பெருமைமிகும் இவ்விழாவில் நாமும் கலந்து கொண்டு சிறப்பு செய்வோம்! வாரீர்! வாரீர்!!

செ.வ.இராமாநுசன். பேசி: 9444269902.
 * மேலும் தொடர்புக்கு:*